remission de lomicide perpetue
par jaques pierson
charles etc savoir faisons a tous presens et advenir nous avoir receu
lhumble supplication de jacques pierson contenant comment environ le
mois daoust derrain passe ledit suppliant estant en la taverne
* de lymal se trouva en lescot de feu pasquo du cocletz lequel
pasco beut une fois audit suppliant en disant ces parrolles ou
samblables en substance jacques il vauldroit mieulx faire la paix
entre vous et hamy de lhostel avecq ses consors surquoy ledit
suppliant luy demandant sil en avoit la charge respondit ledit pasco
par la mort dieu je suis bien homme pour le prendre sur moy ma
charge et pour en faire la paix avecques plusieurs autres haultes
parolles soy couroussant sur ledit suppliant comme sil le eust voulu
battre et ayant les assistens tirerent ledit suppliant ariere dudit
pasco et lemmenerent en une autre chambre empres le mayeur
de lymal son pere. ledit pasco aiant bien beu sortit incontinent
de son escot et est venu a lescot dudit mayeur en luy disant votre
filz ma voulu batre et oultragier mais quant ad ce viendra je feray
le mieulx que pourray lequel mayeur dist audit pasco contentez
vous je vous emprie je prens la paix sur moy et je boy
a vous en vous priant pour mon filz en faisant paix entre vous
deux surquoy ledit pasco dist votre filz est plus tenu envers moy
que ne suy vers luy et prenant ung pot beut a ung autre en
priant pour ledit suppliant ce fait ledit pasco qui ne se vouloit
contenter dist tant dinjures audit suppliant quil print ung pot
et le rua apres ledit pasco qui tousjours presevera en sa mavaistie
et ne vouloit partir de ladite chambre et escot dudit mayeur
quoy voyant ledit suppliant frappa dune daggue apres luy sans
le touchier siquil le fist retirer dont il estoit venu incontinent
apres ledit pasco trouvant ledit mayeur seul hors du logis
sur la rue print de parolles audit mayeur ce que le suppliant
oyant dire sortit incontinent du logis pour venir secourir
son pere commenchant a frapper sur ledit pasco sans le
bleschier tant que les gens vindrent entre deux et prioit tousjours
ledit mayeur audit pasco de soy vouloir contenter. ledit
pasco persistant de plus en plus en sadite mauvaistie vint frapper
sur ledit mayeur et le blescha en la teste voyant ledit suppliant
son pere ainsy blesche sadvancha et couppa audit pasco le poing
tellement que ledit pasco tomba par terre ledit mayeur considerant
ledit pasco ainsi tombe luy vint donner ung coup en la teste duquel
coup dedens quattre ou chincq jours apres ledit pasco est
alle de vie a trespas. et combien que ledit cas est advenu
comme il est declare cy dessus et que ledit pasco nest trespasse
du coup que ledit suppliant luy donna et ainsy en equite nest
aucunement coulpable de la mort dudit pasco neantmoins
doubtant righeur de droit noseroit ledit suppliant converser
ne demourer en noz pays si notre grace ne luy estoit sur ce
impartie pour laquelle grace attendu ce que dit est il nous
a tres humblement supplie et requis. pour ce est il que nous
ce que dit est considere ayant pitie et compassion dudit suppliant
et luy voulans en ceste partie preferer grace et misericorde
a righeur de justice audit jacques suppliant par ladvis
et deliberation de nos amez et feaulx les chancellier et gens
de notre conseil ordonne en brabant inclinans a sadite requeste
avons ou cas dessusdit quicte remis et pardonne quictons
remectons et pardonnons de grace especial pour ces presentes
le cas et hommicide dessus declaire emsemble toutte
peyne amende et offence corporelle et criminele enquoy
pour raison et a loccasion dicelluy cas il peult avoir offense
et estre encouru envers nous et justice et lavons quant ace
remis et restitue remectons et restituons a des bonnes fame
et renommee au pays et a ses biens non confisquez saucuns
en a tout ainsy quil estoit auparavant ladvenu dudit cas
en imposant sur ce silence perpetuelle a notre procureur
general et a tous autres noz officiers et justiciers quelzconcques
satisfaction touttefois faicte a partie interessee si faitte
nest et elle ychiet civilement tant seulement et moyennant
que ledit suppliant lamendera envers nous civilement selon
lexigence du cas et la faculte de ses biens pourveu
aussy quil sera tenu de payer et reffondre les mises et despens
raysonnables de justice a larbitrage desdits noz chancellier et
gens de conseil en brabant que commectons ad ce sy donnons
en mandement ausdits de notre conseil que appellez ceulx qui
pour ce feront a appeller ils procedent bien et deuement
a la verification et interinement de ces presentes et a larbitraige
et taxacion dedits amende civile et despens ainsy quil appertiendra
et ce fait et ladite amende tauxee arbitree et payee es mains
de celuy de noz officiers quil appertiendra qui sera tenu den faire
recepte a notre prouffit ils notre seneschal bailly de notre
roman pays de brabant et tous autres noz justiciers et
officiers quelzconques presens et advenir facent seuffrent et
laissent icelluy suppliant de notre presente grace remission
et pardon selon et pour la maniere que dit est plainement
paisiblement et perpetuellement joyr et user sans luy faire
ne souffrir estre fait ores ne pour le tamps advenir en corps
ne en biens aucun destourbier ou empeschement au contraire
lequel se fait estoit mettent ou facent mectre a plaine delivrance
car ainsy nous plaist il et affin que soit chose ferme et
estable a tousjours nous avons fait mectre notre seel a ces presentes
saulf en autres choses notre droit et lautruy en
touttes. donne en notre ville de bruxelles au mois de
janvier lan de grace mil cinq cens et dixhuyt selon le stil de
notre court et de notre regne le troizieme et ainsi estoit
escript sur la plicque par le roy en son conseil et signe h de
hane et encoires visa
collationne a
l’original par moy
n. strate $$